มหกรรมสื่อปลอดภัยและสร้างสรรค์ 24-26 มีนาคมนี้ นำเสนอนวัตกรรมชีวิตวถีใหม่
นายอิทธิพล คุณปลื้ม รัฐมนตรีว่าการกระทรวงวัฒนธรรม รองประธานกรรมการกองทุนพัฒนาสื่อปลอดภัยและสร้างสรรค์ กล่าวว่า ในโอกาสครบรอบ 8 ปี การจัดตั้งกองทุนพัฒนาสื่อปลอดภัยและสร้างสรรค์ จึงกำหนดจัดงานมหกรรมสื่อปลอดภัยและสร้างสรรค์ ภายใต้แนวคิด สร้างแรงบันดาลใจ ไม่มีที่สิ้นสุด ระหว่างวันที่ 24-26 มีนาคม 2566 ที่บริเวณลิโด้ คอนเน็คท์ ชั้น 1 ภายในงานมีนิทรรศการแสดงผลงานเวทีที่รวบรวมผลงาน ความคิดสร้างสรรค์ของผู้ได้รับทุนกว่า 70 ผลงาน นำเสนอนวัตกรรมชีวิตวถีใหม่ ความหลากหลายทางสังคม ทักษะการรู้เท่าทันสื่อและการเฝ้าระวังสื่อที่ไม่ปลอดภัยและไม่สร้างสรรค์ การนำ Soft Power ศิลปวัฒนธรรม ภูมิปัญญาท้องถิ่น เกร็ดประวัติศาสตร์เผยแพร่สู่ระดับสากล การเสริมสร้างความสัมพันธ์ในครอบครัว การรับมือข่าวปลอม และการระรานในโลกออนไลน์  ซึ่งการจัดงานครั้งนี้เพื่อเผยแพร่ผลงานสื่อปลอดภัยและสร้างสรรค์ รวมถึงเปิดพื้นที่สาธารณะ ขยายช่องทางการสื่อสาร สร้างเวทีแลกเปลี่ยนเรียนรู้ระหว่างผู้รับการสนับสนุนกับประชาชนที่สนใจการผลิตและการดำเนินการเกี่ยวกับสื่อปลอดภัยและสร้างสรรค์สร้างภูมิคุ้มกันที่ดีให้กับคนไทยผู้สนใจเข้าร่วมงานได้ตลอด 3 วัน ระหว่างเวลา 12.00 น.- 20.00 น.